Document ID: 31989L0491

Direktiva Komisije
z dne 17. julija 1989
o prilagoditvi direktiv Sveta 70/157/EGS, 70/220/EGS, 72/245/EGS, 72/306/EGS, 80/1268/EGS in 80/1269/EGS v zvezi z motornimi vozili tehničnemu napredku
(89/491/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 70/157/EGS z dne 6. februarja 1970 o približevanju zakonodaje držav članic o dovoljeni ravni hrupa in izpušnem sistemu motornih vozil [1], kakor je bila nazadnje spremenjena z Direktivo 87/354/EGS [2], in zlasti člena 3 Direktive,
ob upoštevanju Direktive Sveta 70/220/EGS z dne 20. marca 1970 o približevanju zakonodaje držav članic o ukrepih proti onesnaževanju zraka z emisijami iz motornih vozil [3], kakor je bila spremenjena z Direktivo 88/436/EGS [4], in zlasti člena 5 Direktive,
ob upoštevanju Direktive Sveta 72/245/EGS z dne 20. junija 1972 o približevanju zakonodaje držav članic o zmanjševanju radijskih motenj, ki jih povzročajo motorji na prisilni vžig, vgrajeni v motorna vozila [5], zlasti člena 4,
ob upoštevanju Direktive Sveta 72/306/EGS z dne 2. avgusta 1972 o približevanju zakonodaje držav članic o ukrepih, ki jih je treba sprejeti proti emisijam okolju škodljivih snovi iz dizelskih motorjev v vozilih [6], zlasti člena 4,
ob upoštevanju Direktive Sveta 80/1268/EGS z dne 16. decembra 1980 o približevanju zakonodaje držav članic o porabi goriva motornih vozil [7], zlasti člena 3,
ob upoštevanju Direktive Sveta 80/1269/EGS z dne 16. decembra 1980 o približevanju zakonodaje držav članic, ki se nanaša na moč motorja motornih vozil [8], kakor je bila nazadnje spremenjena z Direktivo Komisije 88/195/EGS [9], in zlasti člena 3 Direktive,
ker Direktiva Sveta 88/76/EGS [10] o spremembi Direktive 70/220/EGS določa zahteve o uporabi neosvinčenega bencina; ker prilagajanje obstoječih motorjev temu bencinu v številnih primerih zahteva tehnične spremembe, ki so pomembne za upoštevanje zgoraj navedenih direktiv; ker se zdi primerno poenostaviti upravno obravnavanje iz tega izhajajočih sprememb homologacije vozil zaradi hitro naraščajoče porabe neosvinčenega bencina; ker se prav tako zdi potrebno natančneje opredeliti zahteve iz Direktive 88/76/EGS, ki vozilom, opremljenim z napravami za nadzor emisij, na katere bi osvinčeni bencin vplival negativno, onemogočajo uporabo takega bencina; ker se zdi enako primerna uvedba novega referenčnega goriva za dizelske motorje, določene v tej direktivi, v Direktivo 72/306/EGS o emisijah dima iz takih motorjev; ker se zdi ob tej priložnosti priporočljivo prilagoditi tehnične določbe Direktive 80/1269/EGS o moči motorja z ustreznim pravilnikom ECE Gospodarske komisije ZN za Evropo;
ker je zaželena čimprejšnja vključitev sprememb iz te direktive v nacionalno zakonodajo posameznih držav, saj so potrebne zlasti v prehodnem obdobju, ko bodo hkrati obstajala vozila, ki uporabljajo osvinčeni bencin, in vozila, ki potrebujejo neosvinčenega;
ker so določbe te direktive skladne z mnenjem Odbora za prilagajanje tehničnemu napredku direktiv o motornih vozilih,
SPREJELA NASLEDNJO DIREKTIVO:
Člen 1
Spodaj navedene direktive se spremenijo skladno s prilogami k tej direktivi:
- Direktiva 70/157/EGS se spremeni skladno s Prilogo I,
- Direktiva 70/220/EGS se spremeni skladno s Prilogo II,
- Direktiva 72/245/EGS se spremeni skladno s Prilogo III,
- Direktiva 72/306/EGS se spremeni skladno s Prilogo IV,
- Direktiva 80/1268/EGS se spremeni skladno s Prilogo V,
- Direktiva 80/1269/EGS se spremeni skladno s Prilogo VI.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 1990. O tem takoj obvestijo Komisijo.
Člen 3
Ta direktiva je naslovljena na države članice.
V Bruslju, 17. julija 1989

Labels: 14
20
7
8
15